Kɛ́ é sɔ́n-wùn miniminiyèbò' kɛɛ' àng yàànlé láà, wòo nù kpɔ́ à lé àle ke gi.
Sée *Aatana wʋʋ léban-mɛ̀ɛ̀ *Ezai' wʋʋbò' pe' fɔ́ɔ́lé lii láà, àle to' à kemò pe gi-wùn kɛɛ-kɔ̀ɔ̀a le.
Atoosiwo Ezai ké wɩɩ' ye:
Éké, Gwilinɛ Kpáa, kó ibhà nâa' kpɔ' láà la ò,
é bhɔ̀- wáa gi mai bhà le?
Sée Gwilinɛ Kpáa' e kɔɛ́ɛ́ zɔ́ɔ́lé' gie' láà,
wáa bhɔ' à yáán le?
Sée àng kpɔ́yè àa nuu mɔɔ' woà tóá à lé láà, *Ezai ké zí à pe' fɔ́ɔ́lé, le é wɩɩ' ye:
Aatana ké kɔɔ bhuoyèa àng wɛí,
le é nunu kpɔ́yèa àng zowɛ́ɛ́ tà le.
Sée e à kɛɛ' kwɛi
ke àng yánwɛ́ɛ́ òo lee ye,
ke mai-wùn òo waa àng gá,
ke àng zowɛ́ɛ́ òo nù seelá,
ke Aatana òo nù àng tó kélékèlèa.
Ezai' wʋʋ' pe' lii Yesu-wùn gɛingó lià, ke à yáin' daa àbhà mɛ̂ɛnɛ̀ zán-á, àle lɛ́ɛ.
Sée wunmɛ̀ɛ̀bò' nuu bhi láà àng lefienɛ́ kpe gi, àng kpe kpáa ke kpɔ́yè ké nuu Yesu lé.
Kɛ́ *Faliziɛn-bò-wùn gi, wàa nuu wo biin góà à tà, ke wòo nù gbɩɩ yaa àng lé, ke wòo nù àng piékɛɛ *Aatana-kwìle.
Pɔɔn- à kɛɛ ke wàa nuu wo biin góà wo kpɔ́yè tò Yesu lé-wùn tà láà, àle ye:
àng zowɛ́ɛ́ ké nuu naayèa bhaamɛ̀ɛ̀bòà lɛ́wɛ́ yàà wo tà-yè lé, le wó nuu àle fìlayányè woà Aatana pe lɛ́wɛ́ yàà wo tà-yè-le bhà le.
Yesu' wʋʋ léwalà- tée láà àle gi, le é à pe' ye:
Mɛ̂ɛ' à kpɔ́yè' n lé, ke à-mɛ̀ɛ̀ kpɔ́yè àa nle n lé, kɛ́ ke à kpɔ́yè- mɛ̂ɛ' é n giela' láà àle lé le.
Mɛ̂ɛ' yé yáánpá nle n bhà, ke mɛ̂ɛ' é n giela' láà, yé yáánpá àle bhà lɛ́ɛ.
Nle án nu' lúyáán tà, ke án tó mɔ̀ng màà bhaamɛ̀ɛ̀bò tà-mɛ̀ɛ̀a le.
Án nù- ke mɛ̂ɛ óó mɛ̂ɛ' à kpɔ́yè- tóà n lé, à-mɛ̀ɛ̀- gó' wo yántíibhànɛ̀ gi le.
Kɛ́ mɛ̂ɛ ye' è n wʋʋ maà, ke òo à gi-wùn-le kɛɛ, nle máá à-mɛ̀ɛ̀ gílawoii.
Atoosiwo nle án nù- bhaamɛ̀ɛ̀bò la' woi le.
Mɔ́ɔ́ nu àng zɛ̀ lɩ́ɩ́á-wùn gi.
Mɛ̂ɛ' è wɩɩ ye:
ele yáá n pé, ke àa wɩ́ɩ́ n wʋʋ bhà láà, à-mɛ̀ɛ̀ bhàgilawo-mɛ̀ɛ̀ ké bhe.
Án wʋʋ' pe' láà, àle à-mɛ̀ɛ̀ zɛà lɩ́ɩ́á lúyáán yɛn-kwèèi le.
Atoosiwo an wʋʋbò' pe ziàn láà, máá à gó n lekini gi.
Kɛ́ n nɛ' é n giela' láà, wʋʋ' an à pe, ni an táá-kɔ̀ɔ̀' gie bhaamɛ̀ɛ̀bò nɛ̀, à lekini' à tó-wʋ̀ʋ̀ kpɔ' n bhà le.
Sée án à gànnu ma:
é wʋʋ' kpɔ' n bhà láà, àle sii' àa yɛn à daa mɛ̂ɛ gi le.
Ale kɛɛ le an wúnbò' pe láà, n nɛ' à peyèa n nɛ̀ kɔɔ' gi, an zí à pe à-kɔ̀ɔ̀ láà à gi le.